কিন্তু বৃহস্পতিবারের বারবেলায় সূর্যকান্ত মিশ্র দেখিয়ে দিলেন, অসাধ্যসাধন করতে পারেন তিনিই! যেভাবে পলিটব্যুরো এবং কেন্দ্রীয় কমিটিতে সম্পূর্ণ সংখ্যালঘু একটি মতামতকে তিনি দলের অন্দরে প্রতিষ্ঠা দিয়েছেন, তাতে বঙ্গ সিপিএমের কাছে তিনিই ‘ম্যান অফ দ্য ম্যাচ’! 
অনেকে শুধরে দিয়ে বলছেন ‘ম্যান অফ দ্য সিরিজ’। কারণ, এটা একদিন বা দু’দিনের ম্যাচ ছিল না। গত কয়েকমাস ধরে সূর্য ধাপে ধাপে এই পরিস্থিতি তৈরি করেছিলেন। বুঝিয়ে দিয়েছিলেন, তিনি ‘অনড়’। এতটাই এগিয়ে গিয়েছেন, যে আর ফেরার জায়গা নেই। পাশাপাশিই, গোটা দলের গরিষ্ঠ অংশকে এককাট্টা করে ফেলেছিলেন। এর মধ্যে সম্ভবত সবচেয়ে উল্লেখযোগ্য মুহূর্ত তৈরি হয়েছিল রাজ্য কমিটির জোট-বৈঠকে, যখন প্রকাশ কারাট এবং সীতারাম ইয়েচুরির উপস্থিতিতে বঙ্গ সিপিএমের রাজ্য সম্পাদক সটান বলেছিলেন, তাঁরা তো আর দল ভাঙার দায় নিতে পারেন না! যে ‘প্রচ্ছন্ন হুঁশিয়ারি’ বলেছিল, জোট বা সমঝোতা না-হলে দল ভেঙেও যেতে পারে। বৈঠকে সূর্য আরও বলেছিলেন, পশ্চিমবঙ্গে ৪২টি লোকসভা আসন। কেরলে ২০টি এবং ত্রিপুরায় দু’টি। ফলে সারা দেশে বামেদের বৃদ্ধি বাংলাকে বাদ রেখে হতে পারে না। যা শুনে এক নেতা তখনই বলেছিলেন, ‘‘প্রকাশ কারাটেরা বাংলার সিপিএমের মেরুদণ্ডটা ভেঙে দিয়েছিলেন। সূর্য’দা সেটা ফিরিয়ে এনেছেন।’’ যে প্রক্রিয়ার ফলিত রূপ এদিন দেখল সিপিএম। 

সিপিএমের কেন্দ্রীয় কমিটির সিদ্ধান্তে ‘কংগ্রেসে’র নাম বা ‘জোট’ শব্দটি নেই। থাকার কথাও ছিল না। কিন্তু ওই সিদ্ধান্তে কোনও অস্পষ্টতা নেই। যেমন অস্পষ্টতা নেই ফলিত স্তরে তার প্রয়োগ নিয়েও। গৌতম যেমন সরাসরি বলেছেন, ‘‘আমরা তো কংগ্রেসের কথাই বলেছি! সেটাই তো আমাদের দাবি।’’ প্রদেশ কংগ্রেস সভাপতি অধীর চৌধুরীও বলেছেন, ‘‘নিয়মকানুনের বেড়াজালে হয়তো অনেক কথা অনেকভাবে বলা সম্ভব নয় সিপিএমের পক্ষে। আমাদের পক্ষেও অনেক কথা বলা সম্ভব নয়। কিন্তু সাধারণ মানুষ তাঁদের রায় জানিয়ে দিয়েছেন। সেই রায়কে পূর্ণ মর্যাদা দিয়ে মমতা বন্দ্যোপাধ্যায়কে বাংলা থেকে উৎখাত করতে আমরা সমস্ত শক্তি ঐক্যবদ্ধ হয়ে, ধর্মনিরপেক্ষ শক্তির ব্যানার নিয়ে তৃণমূলের সন্ত্রাসের বিরুদ্ধে নির্বাচনে ঝাঁপাব।’’ 
কংগ্রেসের সিদ্ধান্ত কবে জানা যাবে? 
অধীরের জবাব, ‘‘আমাদের তো এটাই সিদ্ধান্ত। আবার কী সিদ্ধান্ত হবে! কংগ্রেসের কোনও সিদ্ধান্তের এত দরকারই বা কী আছে! প্রদেশ কংগ্রেস সর্বোচ্চ স্তরের নেতৃত্বকে সিদ্ধান্ত বলেও দিয়েছে। নেতৃত্ব তো আমাদের মানা করেনি। জোট করতেই হবে। কারণ মানুষই জোট করবেন। এআইসিসি বা পলিটব্যুরোর কিছু করার নেই। মানুষের মতামতকে অগ্রাহ্য করে কোনও রাজনৈতিক দল রাজনীতি করতে পারে বলে আমি বিশ্বাস করি না!’’ 
জোট নিয়ে রাজ্য কমিটির বৈঠকের আগে দিনের পর দিন সূর্য প্রকাশ্যে জোটের কথা বলে একটা ‘বাতাবরণ’ তৈরি করে দিয়েছিলেন। প্রথমে হাওড়ায় সভায় তিনি। অতঃপর সিঙ্গুরের সভায় বুদ্ধদেব ভট্টাচার্য। আবার ধর্মতলায় মহম্মদ সেলিম। সবই এক নির্দিষ্ট অঙ্কের অংশ। যে অঙ্ক বলেছিল, পর্যায়ক্রমে দলের সমস্ত স্তরে একটা আকাঙ্ক্ষা তৈরি করতে হবে। সেটা তুঙ্গে তুলে দিয়ে রাজ্য কমিটির বৈঠক ডাকা হবে। যে বৈঠকের ঠিক আগেরদিন আবার ব্যারাকপুরের সভায় জোটের কথা বললেন বুদ্ধদেব। ঘটনাচক্রে, যে সভার উদ্যোক্তা জোটপন্থী গৌতম দেব। ময়নাতদন্ত বলছে, ওই সিঁড়িভাঙা অঙ্ক কষেছিলেন বুদ্ধ-সূর্য মিলেই।
দলের কর্মসূচি থাকার অছিলায় পুরো জানুয়ারি মাসটা সূর্য রাজ্য কমিটির বৈঠক ডাকেননি। ডাকলে রাজ্য কমিটিতেই ওই প্রস্তাব নাকচ হয়ে যেতে পারত। বৈঠক ডেকে সেখানে কিছু না-বলে নিলে প্রশ্ন উঠত, রাজ্য কমিটিতে আলোচনা না-করে সূর্য কেন প্রকাশ্যে কংগ্রেসের সঙ্গে জোটের কথা বলছেন! রাজ্যের সমস্ত জেলার মধ্যে একমাত্র কলকাতা জেলা কমিটির ১৯ জন জোটের বিপক্ষে বলেছিলেন। পক্ষে ১১। কলকাতা জেলার সদস্য কল্লোল মজুমদার (প্রয়াত সিটু নেতা তথা তীব্র কট্টরপন্থী চিত্তব্রত মজুমদারের ভাইপো) ধরতে পেরেছিলেন সূর্যের পরিকল্পনা। বৈঠকে প্রশ্ন তুলেছিলেন, কেন অতদিন রাজ্য কমিটির বৈঠক ডাকা হয়নি। ভাবলেশহীন মুখে সূর্য বিষয়টি এড়িয়ে যান। কল্লোল আরও বলেছিলেন, সিপিএম পার্টি কীভাবে চলবে, তা কি মানুষ ঠিক করে দেবে?

এবার সূর্য জবাব দিয়েছিলেন, মানুষ তা ঠিক করে দেবেন না ঠিকই। কিন্তু মানুষের জন্যই তো পার্টি! তাঁদের ভোটেই তো পার্টি জেতে! 
ততদিনে সূর্য জানতেন, ‘বাতাবরণ’ তৈরি হয়ে গিয়েছে। জানতেন, জোট-বিরোধী বর্ধমান জেলা সম্পাদক অমল হালদারও দলের অন্দরে বলে ফেলেছেন, তাঁর জেলার বৈঠকে ২২ জন থাকলে ২০ জনই জোটের পক্ষে বলছেন!  
পলিটব্যুরোয় বঙ্গ সিপিএমের বিরুদ্ধে সমীকরণ ছিল ৫-১১। সূর্য দমে যাননি। তাঁর অনড় অবস্থানের ফলেই কোনও চূড়ান্ত সিদ্ধান্ত নেওয়া যায়নি। পলিটব্যুরোয় সংখ্যাগরিষ্ঠের মতামত মেনে নিলে সূর্যদের সংখ্যালঘু মতামত পাত্তাই পেত না। সীতারাম জোটের প্রয়োজনীয়তার কথা বলায় তার পাল্টা যুক্তি দিয়েছিলেন কেরলের কারাট-ঘনিষ্ঠ এস আর পিল্লাই। সূর্য তারও পাল্টা যুক্তি দিয়েছিলেন। ম্যাচ তখনই ২-১ হয়ে যায়। এমনকী, কারাট-ঘনিষ্ঠ হান্নান মোল্লাও জোটের পক্ষে বলে বসেন! তারপর কেন্দ্রীয় কমিটিতে মদন ঘোষ, গৌতম দেব, রামচন্দ্র ডোম, মৃদুল দে’কে দিয়ে জোরাল বক্তব্য পেশ করান সূর্য। তাঁর যুক্তি একটাই— বাংলার মানুষের কাছে যেন এই বার্তা না-যায় যে, সিপিএমের ‘গোঁড়া’ মনোভাবের জন্যই তৃণমূলকে সরিয়ে গণতন্ত্র পুনরুদ্ধার করা গেল না।  
এদিন সীতারামকেও ‘যুদ্ধজয়ীর’ মতো দেখিয়েছে, যখন তিনি বলছেন, ‘‘পশ্চিমবঙ্গে গণতন্ত্র ফেরাতে এবং তৃণমূল-বিজেপি’কে সরাতে সিপিএম সমস্ত গণতান্ত্রিক ও ধর্মনিরপেক্ষ দলের সাহায্য চাইবে।’’ কিন্তু সীতা-ঘনিষ্ঠেরাও মেনে নিচ্ছেন, সূর্য না-থাকলে এবারেও বাংলাকে ম্যাচ হেরেই ফিরতে হতো। রাজ্য সম্পাদকমণ্ডলীর এক নেতার কথায়, ‘‘একাহাতে হারা ম্যাচ ঘুরিয়ে দিয়েছেন সূর্য’দা। পলিটব্যুরোয় একা লড়েছেন। এস আর পিল্লাইয়ের নোটের বিরুদ্ধে পাল্টা নোট পেশ করেছেন। মাত্র আট মাসের মধ্যে সিপিএমের মতো দলে রাজনৈতিক এবং কৌশলগত লাইন এভাবে বদলে দেওয়া যে কতটা অসম্ভব, তা আমরা জানি।’’ 
একধাপ এগিয়ে এক জেলার নেতা বলছেন, ‘‘প্রমোদ দাশগুপ্তের সময়ে সিপিএমে পশ্চিমবঙ্গ একটা ফ্যাক্টর ছিল। তারপর একের পর এক প্রশ্নে সেই অবস্থান দুর্বল হতে শুরু করেছিল। অনেকদিন পর সেটা আবার ফিরে এল!’’
আসলে ফিরে এল বরফশীতল মস্তিষ্ক, নির্মোহ এবং বাস্তববাদী সাতষট্টি বছরের এক নেতার হাত ধরে। যিনি দলের অন্দরে ‘কট্টরপন্থী’ বলে পরিচিত (মাসচারেক আগে গৌতম প্রথম কংগ্রেসের সঙ্গে জোটের কথা বলায় যিনি তাঁর কৈফিয়ৎ তলব করেছিলেন) হলেও জনতার চাহিদার দাম দিতে জানেন। এক সহকর্মীর কথায়, ‘‘সূর্য’দা ভোট-জেতা নেতা বলেই দাপটটা দেখাতে পেরেছেন। উনি এই ভূমিকাটা না-পালন করলে কেলেঙ্কারি হতো!’’ 
পেশায় চিকিৎসক সূর্যকান্ত প্রমাণ করেছেন, মানবদেহের পাশাপাশি তিনি জনতার ‘অ্যানাটমি’টাও বোঝেন!